ΕΤΗΣΙΑ ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ ΜΕΤΟΧΩΝ

ΟΜΙΛΙΑ ΠΡΟΕΔΡΟΥ ΔΣ

ΓΙΑΝΝΗ ΖΩΓΡΑΦΑΚΗ

Αξιότιμη κυρία Υποδιοικήτρια της Τράπεζας της Ελλάδος,

Αξιότιμη κυρία Γενική Γραμματέα Χρηματοπιστωτικού Τομέα,

Κυρίες και Κύριοι Μέτοχοι,

Αγαπητοί προσκεκλημένοι,

Το 2024 συμπληρώνονται 100 χρόνια από την ίδρυση της Attica Bank, μια χρονιά που συμπίπτει με την ανασύνταξη και τη δυναμική επάνοδο της Τράπεζας. Για ένα αιώνα είμαστε κοντά στις επιχειρήσεις και τους πελάτες μας, με ανθεκτικότητα σε καθοριστικές περιόδους για την πορεία της χώρας και της οικονομίας της.

Η εφετινή ετήσια γενική συνέλευση είναι το ορόσημο αυτών των 100 χρόνων, επιτρέποντάς μας να είμαστε υπερήφανοι για όσα έχουμε καταφέρει τον τελευταίο χρόνο και να ατενίζουμε το μέλλον με νέα αισιοδοξία.

Έχουμε τη χαρά να είναι μαζί μας σήμερα η Υποδιοικήτρια της Τράπεζας της Ελλάδος, κυρία Χριστίνα Παπακωνσταντίνου, η οποία θα μας κάνει την τιμή να απευθύνει έναν χαιρετισμό.

------------

Ευχαριστούμε θερμά την Υποδιοικήτρια της Τράπεζας της Ελλάδος – η καθοδήγηση και η υποστήριξη του Επόπτη είναι ιδιαίτερα σημαντική.

Η Attica Bank, γεννήθηκε το 1924 ως Τράπεζα Αττικής, την εποχή που τέθηκαν οι βάσεις του σύγχρονου τραπεζικού συστήματος. Η ίδρυση της συν έπεσε με την προσπάθεια της Ελλάδας να σταθεί στα πόδια της αμέσως μετά τη Μικρασιατική Καταστροφή, να αξιοποιήσει το προσφυγικό εργατικό δυναμικό και να δημιουργήσει μια εξωστρεφή επιχειρηματικότητα. Εναρμονίστηκε εξ αρχής με τις επιταγές όχι μόνο της εθνικής αλλά και της διεθνούς συγκυρίας, καταφέρνοντας να υπερκεράσει ανυπέρβλητα εμπόδια και να εξελιχθεί σε έναν ευέλικτο οργανισμό.

Ας παρακολουθήσουμε όλοι μαζί ένα video documentary για τα 100 χρόνια της Attica Bank, μέσα από την ιστορική αναζήτηση, αλλά και τη ματιά των ανθρώπων – εποπτών, διοικήσεων, μετόχων, πελατών, εργαζομένων, που έζησαν και ζουν την τράπεζα.

-------------------------

Ευχαριστούμε τον Διοικητή της Τράπεζας της Ελλάδος, κ. Γιάννη Στουρνάρα για τα υποστηρικτικά του λόγια και τον κ. Νίκο Μουστάκα, Πρόεδρο της MOYSTAKAS TOYS για την διαχρονική εμπιστοσύνη και τη συνεργασία του με την Attica Bank.

Κυρίες και Κύριοι Μέτοχοι,

Μετά από αρκετά δύσκολα χρόνια για την ελληνική οικονομία και το ελληνικό τραπεζικό σύστημα, έχουμε εισέλθει αισίως σε μια ασφαλή και αναπτυξιακή πορεία. Δεν θα μπω σε λεπτομέρειες, οικονομικούς δείκτες και άλλες πολύ γνωστές και επαναλαμβανόμενες αναλύσεις. Μόνο σε κάποιες βασικές επισημάνσεις.

Το 2023 συνεχίστηκε η σημαντική ανάπτυξη της οικονομίας, με τον τουρισμό, τις εξαγωγές , την εσωτερική κατανάλωση, τις επενδύσεις και την βελτίωση της ποιοτικής σύνθεσης τον Άμεσων Ξένων Επενδύσεων (μετατόπιση προς τεχνολογία και καινοτομία) να αποτελούν τους κύριους άξονες της θετικής πορείας. Η ανεργία μειώθηκε και παρόλο που οι μισθοί έχουν αυξηθεί, ο πληθωρισμός και η συνοδευόμενη ακρίβεια υποσκάπτουν την ανάπτυξη και την ποιότητα ζωής.

Η αναβάθμιση της πιστοληπτικής ικανότητας του ελληνικού δημοσίου στην επενδυτική βαθμίδα ανοίγει νέες προοπτικές και πρέπει να συνεχίσουμε να στοχεύουμε για περαιτέρω αναβαθμίσεις. Είναι σημαντική η πλήρης απορρόφηση του Ταμείου Ανάκαμψης και Ανθεκτικότητας, μέσω του οποίου η χώρα μας λαμβάνει αξιοσημείωτους πόρους που αφορούν όλους τους τομείς της οικονομίας, εστιάζουν όμως στις κρίσιμες παραμέτρους του ψηφιακού μετασχηματισμού, της πράσινης μετάβασης και των δεξιοτήτων του ανθρώπινου δυναμικού που βρίσκονται στον πυρήνα του νέου αναπτυξιακού μοντέλου.

Η ανάγκη μεταρρυθμίσεων στη χώρα μας παραμένει, τόσο σε τομείς της καθημερινότητας των πολιτών και των επιχειρήσεων όπως η γραφειοκρατία, η δικαιοσύνη και η αγορά εργασίας, όσο και στο μέλλον και την επένδυση στην παιδεία, την έρευνα και την καινοτομία.

Πρέπει να επικεντρωθούμε στους κινδύνους από την κλιματική αλλαγή και να συνειδητοποιήσουμε ότι η κλιματική κρίση είναι εδώ. Χρειάζονται στοχευμένες ενέργειες για αποτελεσματική αντιμετώπιση. Διαφορετικά δεν θα έχουμε βιώσιμο και αειφόρο αύριο, με ευημερία, αναπτυσσομένη οικονομία και κοινωνία. Έχουμε χαλάσει την ισορροπία του πλανήτη μας και πρέπει να τον βοηθήσουμε να την ξαναβρεί.

Μετά από 100 χρόνια λειτουργίας έχουμε σήμερα μια νέα, εξελιγμένη και ραγδαία αναπτυσσόμενη Attica Bank. Η επιτυχής ΑΜΚ του 2023 μας έδωσε νέα πνοή. Έχουμε υγιή ανάπτυξη χορηγήσεων, αύξηση εσόδων, νέες εργασίες, αισθητή μείωση του κόστους και επάνοδο σε επαναλαμβανόμενη λειτουργική κερδοφορία. Ο συνεχιζόμενος μετασχηματισμός και η εσωτερική αναδιάρθρωση, αποδίδουν καρπούς και δημιουργούν τις προϋποθέσεις για την επόμενη μέρα. Η Attica Bank, διαθέτοντας πλέον σημαντική ρευστότητα και κεφαλαιακή επάρκεια, εκπληρώνει τον ρόλο της στην ελληνική τραπεζική αγορά, με ιδιαίτερη έμφαση στην ευελιξία, τις ανάγκες των πελατών και τις μικρομεσαίες επιχειρήσεις.

Η εκτελεστική διοίκηση της Attica Bank κατόρθωσε σε πολύ μικρό χρονικό διάστημα και με ελάχιστους πόρους να μετουσιώσει σε απτά και μετρήσιμα αποτελέσματα όλους τους στόχους που ετέθησαν και με το παραπάνω– τα εύσημα της ανήκουν. Φανταστείτε τι θα μπορέσουν να επιτύχουν με τους κατάλληλους πόρους και υποδομές!

Το 2023 κτίσαμε τις βάσεις για μια σύγχρονη τραπεζική κουλτούρα, με τις αξίες της διαφάνειας, της χρηστής εταιρικής διακυβέρνησης και της αξιοπιστίας ως θεμελιώδη και αδιαπραγμάτευτα χαρακτηριστικά για την Τράπεζα. Συνεχώς αξιολογούμε και ενεργούμε με σκοπό την συνεχή βελτίωση μας.

Οι αρχές εταιρικής διακυβέρνησης είναι θεμελιώδης για την εμπιστοσύνη των πελατών, των επενδυτών και των ρυθμιστικών αρχών. Η Attica Bank δεν υστερεί πλέον, σε αυτόν τον κρίσιμο τομέα και είναι σε θέση να διασφαλίζει τα δικαιώματα των μετόχων και των επενδυτών.

Σε επίπεδο Διοικητικού Συμβουλίου και Επιτροπών του, δόθηκε ιδιαίτερη βαρύτητα στην απόκτηση κουλτούρας ελέγχου κινδύνων και στην αποτελεσματική λειτουργία του Συστήματος Εσωτερικών Ελέγχων (system of internal controls) , εγκρίνοντας νέες ή ανανεώνοντας πολιτικές για τη διαχείριση κινδύνων, κατά της απάτης, κανονιστικής συμμόρφωσης κ.α. Αλλάξαμε τον τρόπο παρακολούθησης ευρημάτων από των εσωτερικό έλεγχο, τους εξωτερικούς ελεγκτές και τις εποπτικές αρχές, για έγκαιρη τακτοποίηση.

Βελτιώσαμε την λειτουργία του ΔΣ με πολιτικές και διαδικασίες Αξιολόγησης ΔΣ και Επιτροπών, επανεξέταση της ανεξαρτησίας μη εκτελεστικών μελών, με ετήσιο πλάνο θεμάτων και συνεδριάσεων, με δομημένες ημερήσιες διατάξεις κ.α.

Tο ΔΣ επικεντρώθηκε και σε ζητήματα διαχείρισης και απόδοσης του ανθρώπινου δυναμικού, υποστηρίζοντας ένα ευρύ πρόγραμμα εκπαιδεύσεων, αλλά και την ανταμοιβή των εργαζομένων μέσω bonus κατόπιν αξιολόγησης το 2023, για πρώτη φορά στην ιστορία της τράπεζας. Η Attica Bank επενδύει στο ανθρώπινο δυναμικό της και θα συνεχίσει να αναλαμβάνει πρωτοβουλίες με στόχο την υποστήριξη, την επιμόρφωση και εκπαίδευση του προσωπικού, ώστε να ανταποκρίνεται στις απαιτήσεις του νέου επιχειρηματικού μοντέλου λειτουργίας της.

Κυρίες και Κύριοι,

Αυτός ο μετασχηματισμός φέρνει την τράπεζα σε θέση ετοιμότητας – και σε επίπεδο εταιρικής διακυβέρνησης - για να υποδεχθεί τη νέα σελίδα που αναμένουμε να ανοιχτεί στην ιστορία της και να ανταποκριθεί σε μια μεγάλη πρόκληση και ευκαιρία: την επιδιωκόμενη συγχώνευση με την Παγκρήτια Τράπεζα και την οριστική εξυγίανση του ισολογισμού της από τα Μη Εξυπηρετούμενα Ανοίγματα μέσω της υπαγωγής στο πρόγραμμα παροχής εγγύησης σε τιτλοποιήσεις πιστωτικών ιδρυμάτων «Ηρακλής ΙΙΙ». Αυτή η συγχώνευση, για την οποία όλοι εργαζόμαστε και εκτιμούμε ότι σύντομα θα επικυρωθεί, αναμένεται να δημιουργήσει μια νέα τραπεζική οντότητα με ενισχυμένη κεφαλαιακή βάση και βελτιωμένη χρηματοοικονομική σταθερότητα. Με την ενοποίηση των δικτύων μας, θα έχουμε μεγαλύτερη παρουσία στην αγορά και θα μπορούμε να προσφέρουμε ακόμα καλύτερες υπηρεσίες στους πελάτες μας, επενδύοντας στις υποδομές μας και την τεχνολογία. Εν αναμονή της συμφωνίας μετόχων, είμαστε σίγουροι ότι αυτή η συγχώνευση θα μας επιτρέψει να ανταγωνιστούμε πιο αποτελεσματικά. Σάς διαβεβαιώνω ότι θα συνεχίσουμε να εργαζόμαστε με αφοσίωση και για την επιτυχή ολοκλήρωση της συγχώνευσης και την ακόμη μεγαλύτερη επιτυχία της νέας ενιαίας τράπεζας.

Κλείνοντας, εκ μέρους και του Διοικητικού Συμβουλίου της Attica Bank, θα ήθελα να ευχαριστήσω το Ταμείο Χρηματοπιστωτικής Σταθερότητας, την Thrivest, την Παγκρήτια Τράπεζα, το ΤΜΕΔΕ, τον e-ΕΦΚΑ και όλους τους μετόχους, για την εμπιστοσύνη που μας έδειξαν στην προσπάθεια δημιουργίας μιας νέας, δυναμικής και αποδοτικής τράπεζας. Ευχαριστώ τα μέλη του ΔΣ για την γνώση, την πείρα, και την προσοχή και φροντίδα που επιδεικνύουν στην άσκηση των καθηκόντων τους. Ιδιαίτερες ευχαριστίες στην διευθύνουσα σύμβουλο, κυρία. Ελένη Βρεττού και της διευθυντικής της ομάδας για τη συνεργασία, την εξαιρετική δουλειά και φυσικά τα αποτελέσματα. Ευχαριστούμε και όλα τα υπόλοιπα στελέχη και το ανθρώπινο δυναμικό της Αttica Bank που έχουν προσφέρει τα μέγιστα στον υπό εξέλιξη μετασχηματισμό της τράπεζας.

Κοιτάζοντας μπροστά, εστιάζουμε στη δημιουργία αξίας για τους μετόχους μας, στην προσφορά μιας εξαιρετικής τραπεζικής εμπειρίας για τους πελάτες μας ως ένας οργανισμός που διαρκώς εξελίσσεται ψηφιακά και διασφαλίζει τη μέγιστη ικανοποίηση των εργαζομένων του.

Σας ευχαριστώ

Τον λόγο έχει η Διευθύνουσα Σύμβουλος της Τράπεζας, κυρία Ελένη Βρεττού, προκειμένου να μεταφέρει στους μετόχους μας τόσο τις ενέργειες που ολοκληρώθηκαν το 2023, όσο και τον σχεδιασμό για αυτή τη χρονιά, υπό το πρίσμα και των τελευταίων, εξελίξεων.